Jakovs Pliners

**Jakovs Pliners** (; dzimis  Rēzeknē) ir Latvijas ebreju izcelsmes pedagogs, pedagoģijas zinātņu doktors un politiķis. Bijis triju Saeimas sasaukumu deputāts, kā arī Rīgas domes deputāts vairākos tās sasaukumos. Bijis politiskās apvienības PCTVL, vēlāk Latvijas Krievu savienības līdzpriekšsēdētājs (2003—2015). Šobrīd pārstāv partiju "Stabilitātei!".

## Dzīvesgājums
Dzimis 1946. gadā Rēzeknē. Studēja Daugavpils Pedagoģiskajā institūtā (1965—1970). 1970. gadā sāka strādāt par ķīmijas un bioloģijas skolotāju Talsu rajona Virbu pamatskolā, vēlāk kļuva par skolas direktora vietnieku un direktoru.

1975. gadā kļuva par Talsu rajona izpildkomitejas Izglītības nodaļas vadītāju. 1983. gadā sāka strādāt Izglītības ministrijā. Bija Skolu valdes priekšsēdētāja vietnieks, Vidējās izglītības galvenās pārvaldes priekšsēdētāja vietnieks, Inspektoru galvenās pārvaldes priekšsēdētāja vietnieks un ministrijas nacionālo skolu pārvaldes vadītājs.

Pēc Latvijas neatkarības atjaunošanas bija privātskolas "Evrika" direktors (1993—1999) un atklātā sabiedriskā fonda "Vecāki — bērniem" prezidents.
1997. gadā Latvijas Universitātē ieguva zinātņu doktora grādu pedagoģijā.

### Politiskā darbība
1993. gada 5. Saeimas vēlēšanās kandidēja "Saskaņa Latvijai — atdzimšana tautsaimniecībai" sarakstā. 1995. gadā iestājas Tautas Saskaņas partijā (TSP) un kandidēja 6. Saeimas vēlēšanās tās sarakstā. 1997. gadā ievēlēts par Rīgas domes deputātu no TSP saraksta.

1998. gadā ievēlēts par 7. Saeimas deputātu no PCTVL saraksta. Vēlētāju uzticību guva arī 8. Saeimas vēlēšanās 2002. gadā un 9. Saeimas vēlēšanās 2006. gadā. 9. Saeimas vēlēšanās bija PCTVL līderis visos vēlēšanu apgabalos un Ministru prezidenta amata kandidāts.

2003. gadā J. Pliners izstājās no TSP, kad tā pameta apvienību PCTVL un uzņēmās jaundibināmās partijas "Brīva izvēle tautu Eiropā" valdes priekšsēdētāja amatu. J. Pliners kļuva par PCTVL līdzpriekšsēdētāju un Saeimas frakcijas vadītāju. Vēl pirms izstāšanās no TSP viņš kļuva arī par vienu no Krievu skolu aizstāvības štāba līderiem.

2010. gada 10. Saeimas vēlēšanas PCTVL saraksts neguva vēlētāju atbalstu un J. Pliners zaudēja Saeimas deputāta mandātu. Tāpat netika ievēlēts ārkārtas 11. Saeimas vēlēšanās nākamajā gadā.

2014. gadā, PCTVL pārveidojot par Latvijas Krievu savienību, J. Pliners saglabāja līdzpriekšsēdētāja amatu. Tai pašā gadā nesekmīgi kandidēja 12. Saeimas vēlēšanās. 2018. gada rudenī kandidēja 13. Saeimas vēlēšanās, taču Latvijas Krievu savienība atkal netika ievēlēta Saeimā. J. Pliners kandidēja 2019. gada Eiropas Parlamenta vēlēšanās no LKS saraksta, taču netika ievēlēts. 2020. gada ārkārtas Rīgas domes vēlēšanās ievēlēts Rīgas domē.

2022. gadā pametis Latvijas Krievu savienību, jo viņa ieskatā, partija vairs neesot tā partija, kāda tā bijusi iepriekš. Viņš esot mēģinājis partijā izrunāt problēmjautājumus, taču uzlabojumu neesot: "Vērsos pie līdzpriekšsēdētāja Miroslava Mitrofanova, ka jūtos savējo vidū svešs. Nekādas reakcijas." Aiziešanu no LKS un tās Rīgas domes frakcijas J. Pliners skaidro ar vairākiem iemesliem. Pirmais no tiem — neapmierinātība ar partijas vadību divu pēdējo gadu laikā, turklāt organizācijas vadību esot pārņēmuši partijas funkcionāri, kuri politiskajā spēkā esot vien neilgu laiku. Partijas vadība tikai sēžot sanāksmēs, bet reālas darbības izpaliekot. Pliners jutis arī diskrimināciju vecuma dēļ. Netaisnīga un neskaidra viņam likusies arī 14. Saeimas vēlēšanu sarakstu veidošana.

2024. gada jūlijā iestājies partijā "Stabilitātei!" un 2025. gada Rīgas domes vēlēšanās no tās saraksta ievēlēts pašvaldībā.

## Darbi
* *Эврика. Демократические начала и сотрудничество в школе* (1996)
* *Воспитание личности в коллективе* (1997, kopā ar V. Buhvalovu)
* *Созвездие проблем образования* (1998, )
* *Латвийская школа евроэтнокультурного развития* (1999, kopā ar V. Buhvalovu) 
* *Проблемы и перспективы интеграции учащихся школ национальных меньшинств в латвийское общество* (2000, kopā ar V. Buhvalovu) 
* *Педагогическая экспертиза школы: Пособие для методистов, завучей и директоров школ* (2001, kopā ar V. Buhvalovu, vēlāk izdota arī latviski)
* Skolas izglītojošā vide (2002, kopā ar V. Buhvalovu)
* *Grūti audzināmu skolēnu uzvedības korekcija* (2002)
* *Образование: простые — сложные истины…* (2002) 
* *Антипедагогика реформы русских школ в Латвии* (2004, kopā ar V. Buhvalovu)
* *Политическая псевдореформа русских школ — плачевные перспективы* (2005, kopā ar V. Buhvalovu)
* *Качество образования в условиях реформы русских школ Латвии* (2006, kopā ar V. Buhvalovu)
* *Культурные аспекты повышения качества школьного образования* (2007, kopā ar V. Buhvalovu)
* *Реформа школ нацменьшинств в Латвии: анализ, оценка, перспективы* (2008, kopā ar V. Buhvalovu)
* *Педагогические идеи на этнократических руинах* (2010, kopā ar V. Buhvalovu)
* *Педагогические и поэтические строки...* (2013)

## Apbalvojumi
* Valērijas Seiles balva pedagoģijā (1997, 2001).

## Atsauces

## Ārējās saites
* CV LKS mājaslapā
* Raksts "Skaista" ir dzīve Latvijā
* Intervija avīzei "Вести сегодня", krieviski
* Runas PCTVL I (2004. g.) un III (2006. g.) kongresā